Die wêreld in foto’s – 13 April 2017Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Dié optog van die Santa Veracruz-broederskap in Calahorra in die noorde van Spanje is een van honderde wat tydens Pase oral in dié land te sien is. Foto: Alvaro Barrientos, AP Robbie die meerkat lê kort voor die Paasnaweek weg aan Paaseiers wat met groente gevul is. Volgens ŉ woordvoerder van die Londense dieretuin waar dié meerkat aangehou word, is dié versteekte lekkernye veronderstel om meerkatte aan te moedig om self na kos te soek en te grawe, net soos wilde meerkatte dit sal doen. Foto: Kirsty Wigglesworth, AP ŉ Vakman besig om ŉ Tangxi-swaard te maak in Xiping in die sentrale deel van China. Dié swaarde word sedert 2014 gereken as deel van China se nasionale kultuurerfenis. Foto: Feng Dapeng, Xinhua Noord-Koreaanse mans met ballonne daag Donderdag op vir die amptelike opening van ŉ aantal woonstelblokke in ŉ residensiële gebied in Pyongyang. Foto: Wong Maye-E, AP Fatou, ŉ gorilla in die Berlynse dieretuin in Duitsland, vier vandag haar 60ste verjaardag. Sy is al 58 jaar in dié dieretuin en vier haar spesiale dag met ŉ mandjie vrugte en groente. Foto: Kay Nietfeld, AP